11 dood in aanval op sinagoge | Maroela Media
11 dood in aanval op sinagoge
Robert Bowers het na bewering 11 mense in 'n sinagoge in Pittsburgh doodgeskiet. Foto: Twitter
Die dodetal in die skietaanval op 'n Amerikaanse sinagoge is amptelik op 11 vasgestel.
Die aanvaller het Saterdagoggend losgebrand in die Tree of Life-sinagoge in die oorwegend Joodse woonbuurt Squirrel Hill in Pittsburgh, Pennsilvanië, sowat 'n kwartier nadat die Sabbatdiens om 09:45 (plaaslike tyd) begin het, berig die BBC.
Die verdagte, wat amptelik as die 46-jarige Robert Bowers uitgeken is, is in die skietery met die polisie beseer en kry behandeling. Volgens beamptes verkeer twee mense in 'n kritieke toestand in die hospitaal.
"Ons glo dit is die dodelikste aanval op die Joodse gemeenskap in die geskiedenis van die Verenigde State," het die Anti-Defamation League, 'n Joodse nieregeringsorganisasie wat anti-Semitisme bestry, gesê.
Bowers het na bewering anti-Joodse uitlatings gemaak nadat hy aangekeer is, het 'n wetstoepasser aan CNN gesê.
Die Tree of Life-sinagoge in Pittsburg. Foto: Google Maps
Beamptes het gistermiddag op 'n nuuskonferensie gesê die verdagte het sowat 20 minute in die sinagoge, waar drie dienste gelyktydig aan die gang was, deurgebring voor hy losgebrand het.
Ná die aanval het hy die gebou verlaat en 'n wetstoepasser teëgekom, waarna die twee op mekaar geskiet het. Hy het terug in die sinagoge gegaan, waar hy aangekeer is.
Bowers was Saterdagaand in 'n redelike toestand ten spyte van etlike skietwonde wat hy opgedoen het.
Israel se eerste minister, Benjamin Netanyahu, het sy meegevoel met die naasbestaandes van die slagoffers betuig terwyl die minister van die diaspora, Naftali Bennett, getwiet het hy "vlieg Pittsburgh toe om by ons susters en broers in hul donkerste uur te wees", berig The Guardian.
Die Suid-Afrikaanse Joodse Raad van Afgevaardigdes sê in 'n Facebook-inskrywing die nuus het hulle geskok. "Ons treur saam met die naasbestaandes van die slagoffers en ook saam met die Amerikaanse volk. Ons bid vir die beseerdes. Die raad veroordeel hierdie gruwelike daad van terreur."
Jode Pittsburgh Sinagoge
Romeine keelvol vir slaggate, wildevarke, brandende busse
Minstens vier dood in skietery in sinagoge
Dit is absoluut walglik!
Dink vir 'n oomblik nie aan Suid-Afrika nie en wees simpatiek teenoor wat in die VSA gebeur het asb.